Diari Oficial de la Generalitat Valenciana


Sumari del DOGV 10431, del 26-02-2025 (2025/2124)

EDICTE sobre l'aprovació de la suspensió d'atorgament d'informes de compatibilidad urbanística, així com de qualsevol títol habilitant de canvi d'ús per a la implantació de noves vivendes d'ús turístic en el municipi del Verger.
------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10511

Data del DOGV
:   26-02-2025

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2025/2124

CVE
:   ASTQ-X-3317-2875

Data del document
:   07-02-2025

Organisme emissor
:   Ajuntament del Verger

Tipus de document
:   Edicte

El Ple de l'Ajuntament del Verger, en la sessió ordinària celebrada el dia 30 de gener de 2025, ha adoptat l'acord de suspensió de l'atorgament d'informes de compatibilitat urbanística, així com de qualsevol títol habilitant de canvi d'ús per a la implantació de noves vivendes d'ús turístic en el municipi del Verger, que en la part dispositiva diu el següent:

Primer. Suspendre l'atorgament d'informes de compatibilitat urbanística, així com de qualsevol títol habilitant de canvi d'ús, per a la implantació de noves vivendes d'ús turístic (VUT), amb la finalitat de facilitar l'estudi de la reforma de l'ordenació urbanística, en conformitat amb l'establert a l'article 68.1 del text refós de la Llei d'ordenació del territori, urbanisme i paisatge, aprovat pel Decret legislatiu 1/2021, de 18 de juny, del Consell (TRLOTUP).

L'objectiu de la suspensió és estudiar i regular l'impacte de les vivendes d'ús turístic en el municipi del Verger, amb la finalitat de trobar una harmonització entre els usos residencials i turístics que garantisca l'equilibri territorial i social.

Per aquest motiu, es proposa la regulació normativa de les VUT mitjançant la seua introducció al planejament urbanístic municipal, com un ús específic i diferenciat de la resta, establint densitats específiques de les VUTs en les diferents zones urbanes, amb especial èmfasi en aquelles que ja mostren signes de saturació turística o de creixement descontrolat, així com la introducció d'una regulació específica d'accessos i serveis independents per a les VUT en edificis residencials que milloren la convivència entre visitants i residents. La present suspensió no afecta a les llicències i a altres títols habilitants urbanístics objecte dels quals, siga la realització de qualsevol altra mena d'actuació o implantació d'ús diferent del de vivenda d'ús turístic (VUT). Tampoc al desenvolupament de nous programes d'actuació.

Conforme a l'article 68.1 del text refós de la Llei d'ordenació del territori, urbanisme i paisatge (TRLOTUP), aprovat pel Decret legislatiu 1/2021, de 18 de juny, i al Decret llei 9/2024, s'estableix la necessitat de realitzar un estudi i ajust de la normativa urbanística per a gestionar adequadament l'ús turístic de les vivendes i previndre els efectes negatius sobre el mercat residencial i la convivència social.

Segon. La present suspensió afecta exclusivament a la modalitat d'allotjament turístic prevista en l'apartat 1 de l'article 65 de Decret llei 9/2024, de 2 d'agost, del Consell, de modificació de la normativa reguladora de les vivendes d'ús turístic, no afectant a la resta de modalitats.

Tercer. Tal com establix l'article 68.2 del TRLOTUP, la suspensió tindrà una duració màxima de dos anys i la seua eficàcia requereix la seua publicació en el *Diari Oficial de la Generalitat Valenciana*. No obstant això, el citat termini s'interromprà, amb alçament de la suspensió, si, transcorregut un any, no se sotmet a exposició pública la proposta de pla.

Quart. L'àmbit de la suspensió abasta a la totalitat del terme municipal del Verger, excepte els denominats sector C y sector D del Pla parcial residencial.

Quint. La suspensió acordada estendrà la seua eficàcia a les sol·licituds d'informes de compatibilitat urbanística, així com a les declaracions responsables o un altre títol habilitant de canvi d'ús per a la implantació de noves vivendes d'ús turístic (VUT) que es presenten a partir de la publicació del present acord al *Diari Oficial de la Generalitat Valenciana*.

Per contra, la present suspensió no afectarà l'eficàcia de les sol·licituds d'informes de compatibilitat urbanística o declaracions responsables de canvi d'ús presentades amb anterioritat al dia de la publicació del present acord en el *Diari Oficial de la Generalitat Valenciana*, sempre que en este moment conste presentada a l'Ajuntament del Verger la documentació que preceptivament ha d'acompanyar-se de conformitat amb la normativa vigent (Decret llei 9/2024).

Sext. S'ordena al Departament d’Urbanisme la contractació d'un estudi d'impacte sobre les vivendes turístiques al Verger, amb la finalitat d'identificar les àrees més afectades, els problemes que genera aquesta modalitat d'allotjament i les possibles solucions normatives per aconseguir una regulació efectiva.

Sèptim. L'acord serà publicat en el *Diari Oficial de la Generalitat Valenciana*  i en la web de l'Ajuntament del Verger, i serà aplicable al dia següent de la seua publicació. La suspensió tindrà una duració inicial d'un (1) any i podrà ser prorrogada o modificada en funció dels resultats de l'estudi i les conclusions obtingudes.

Contra l'acord de suspensió de l'atorgament d'informes de compatibilitat urbanística, així com de qualsevol títol habilitant de canvi d'ús per a la implantació de noves vivendes d'ús turístic en el municipi del Verger, que és definitiu en via administrativa, es podrà interposar potestativament, recurs de reposició en el termini d'un mes davant el mateix òrgan que el va dictar, o impugnar-se directament davant la jurisdicció contenciosa administrativa en el termini de dos mesos, a partir de la publicació de l'acord, i es fa constar que una vegada interposat el recurs de reposició no es podrà formular recurs contenciós administratiu fins que aquell siga resolt expressament o se n'haja produït la desestimació presumpta.

  

El Verger, 7 de febrer de 2025

J. Basili Salort Bertomeu

Alcalde